钦定古今图书集成/明伦汇编/官常典/第747卷 > 刘振元
## 钦定古今图书集成/明伦汇编/官常典/第747卷 > 刘振元

按《保定府志》：“振元，字益川，庆都人。以贡除四川嘉定
州同知。司钱局，惩役为奸，迁局验工而钱息溢，台使
者嘉之。荣县杀人无抵，久不决。振元访得其情，仓卒
诘杀人者，怖而伏，狱以成。三吏盗帑四百金，诡曰：‘盗
也’。振元疑之，下三吏于狱，属卒觇所为。卒报曰：‘三吏
市一鸡入’。振元曰：‘将歃血盟而诳也’。使隶绐其家人”，
忽吐实银，获而置诸法。以是举“卓异”，无以赂铨司。仅
迁藩府长史，拂衣归。上官赆之行。居乡不出里闬诗
酒自娱。戊寅，遇难死。